Cristiano Ronaldon ura

Cristiano Ronaldo on portugalilainen jalkapalloilija, joka edustaa kapteenina sekä saudiarabialaista Al-Nassria että Portugalin maajoukkuetta. Hän aloitti ammattilaisuransa vuonna 2002 Sportingissa, jossa hän voitti Portugalin supercupin mestaruuden. Hän jatkoi Manchester Unitediin vuosiksi 2003–2009. Siellä hän voitti muun muassa kolmesti Englannin liigamestaruuden ja kerran Mestarien liigan. Ronaldo pelasi Real Madridissa seuraavat yhdeksän vuotta ja on 450 maalillaan seuran kaikkien aikojen paras maalintekijä. Hän voitti joukkueessa kahdesti Espanjan liigamestaruuden ja neljästi Mestarien liigan. Hän pelasi Juventuksessa vuodet 2018–2021 ja seuraavana vuonna hän palasi Manchester Unitediin. Al-Nassria hän on edustanut vuodesta 2023.

Ronaldo debytoi Portugalin maajoukkueessa elokuussa 2003 ja on pelannut sittemmin yli 200 miesten A-maaottelua. Hänestä tuli MM-kilpailuissa 2006 historian nuorin MM-kilpailuissa maalin tehnyt portugalilainen. Hän nousi maajoukkueen kapteeniksi vuonna 2008. Ronaldo oli mukana voittamassa Portugalin maajoukkueen historian ensimmäistä arvokisamestaruutta, EM-kilpailuja 2016. Lisäksi hän voitti Kansojen liigan vuonna 2019, ja hänestä tuli MM-karsinnoissa 2022 historian eniten maajoukkuemaaleja tehnyt pelaaja. Lisäksi hänestä tuli EM-kilpailuissa 2024 ensimmäinen pelaaja, joka on pelannut kuusissa EM-kilpailuissa.

## Seurajoukkueura
### Sporting CP

Ronaldo liittyi vuonna 2002 Sportingin ammattilaisjoukkueeseen. Hän pelasi ammattilaisdebyyttinsä 14. elokuuta Mestarien liigan karsintaottelussa Inter Milania vastaan. Portugalin liigassa hän taas pelasi ensimmäistä kertaa 29. syyskuuta Bragaa vastaan. Ensimmäiset ammattilaismaalinsa hän teki 7. lokakuuta Moreirensen verkkoon. Hän oli mukana voittamassa Supertaça Cândido de Oliveiraa. Portugalin cupissa Ronaldo onnistui kahdesti maalinteossa.

Ronaldo vieraili 24. marraskuuta 2002 Arsenalin harjoituskentällä tapaamassa joukkueen valmentajaa Arsène Wengeriä, joka oli erittäin kiinnostunut Ronaldon hankkimisesta riveihinsä. Ronaldo pelasi Sportingissa 31 ottelua, joissa hän teki viisi maalia ja antoi kuusi maalisyöttöä. Hän pelasi elokuussa 2003 voitokkaan ystävyysottelun Manchester Unitedia vastaan, minkä jälkeen sen pelaajat kehottivat joukkueen valmentajaa Alex Fergusonia hankkimaan Ronaldon riveihinsä.

### Manchester United
Ronaldo siirtyi lopulta elokuussa 2003 Manchester Unitediin 12,24 miljoonan punnan (n. 18 milj. euroa) siirtosummalla. Sopimus oli viisivuotinen, ja Ronaldon vuosipalkka nousi kahteen miljoonaan. Fergusonin mukaan Ronaldo oli ”yksi lupaavimmista nuorista pelaajista, joita hän on koskaan nähnyt”. Ronaldosta tuli seuran ensimmäinen portugalilaispelaaja, ja hän sai pelinumerokseen numeron 7. Alun perin Ronaldo olisi halunnut numerokseen Sportingissa käyttämänsä numeron 28, mutta Ferguson halusi motivoida Ronaldoa antamalla hänelle numeron 7, jota olivat käyttäneet monet United-pelaajat, kuten George Best, Bryan Robson, Éric Cantona ja David Beckham.

#### FA Cupin mestaruus ja jatkosopimukset (2003–2007)

Ronaldo debytoi 16. elokuuta 2003 Englannin Valioliigan kauden 2003–2004 avausottelussa Bolton Wanderersia vastaan. Hänet vaihdettiin 61. peliminuutilla Nicky Buttin tilalle. Ronaldo teki ensimmäisen maalinsa joukkueessa 1. marraskuuta Portsmouthia vastaan. Ronaldo voitti ensimmäisen mestaruutensa Manchester Unitedissa, vuoden 2004 FA Cupin 3–0-finaalissa Millwallia vastaan. Ronaldo teki 29. lokakuuta 2004 Manchester Unitedin tuhannen liigamaalin tappiollisessa 4–1-ottelussa Middlesbroughia vastaan. Ronaldo teki liigakauden 2004–2005 aluksi maalin ja syöttäen toisen Aston Villaa vastaan sekä tehden kaksi maalia Arsenalia vastaan. Ronaldo allekirjoitti marraskuussa joukkueen kanssa kahden vuoden jatkosopimuksen, minkä myötä hänen oli tarkoitus pysyä joukkueessa vuoteen 2010. Ronaldo voitti toisen mestaruutensa joukkueessa, kauden 2005–2006 liigacupin 4–0-finaalissa Wigan Athleticia vastaan. Ronaldo teki ottelun kolmannen maalin.

Ronaldo sai helmikuulle 2006 yhden ottelun pelikiellon ja Uefan sakot näytettyään keskisormea edeltävän vuoden joulukuussa pelatussa ottelussa Benfican kannattajia vastaan. Lisäksi hänet ajettiin ulos Manchesterin derbyn ottelussa taklattuaan kovaa Manchester Cityn Andy Colea. Manchester United jäi liigakaudella 2005–2006 toiseksi Chelsean jälkeen. Ronaldo viimeisteli yhdeksän maalia pelaamissaan 33 ottelussa. Joukkue putosi Mestarien liigan lohkovaiheessa Benficaa vastaan, Ronaldo onnistui maalinteossa liigakauden 2006–2007 ensimmäisessä ottelussaan Fulhamia vastaan. Manchester United keräsi lopulta 89 pistettä ja voitti näin mestaruuden. Ronaldo oli joukkueensa paras ja kokonaistulosten kolmanneksi paras maalintekijä iskettyään 17 maalia 34 ottelussa. Joukkue putosi Mestarien liigan semifinaaliottelussa Milania vastaan, ja Ronaldo teki kolme maalia 11 ottelussa.

#### Ensimmäinen Kultainen pallo ja Mestarien liigan maalipörssi (2007–2009)
Ronaldo voitti Mestarien liigan ensimmäisen kerran kaudella 2007–2008. Viimeisteltyään kahdeksan maalia 11 otteluun hän oli samalla turnauksen paras maalintekijä. Yksi maaleista tuli puskutilanteesta loppuottelussa Chelseaa vastaan. Toisaalta hän kuitenkin epäonnistui sen jälkeen rangaistuspotkukilpailussa, mikä johtui epävarmuudesta rangaistuspotkun vauhdinoton aikana. Manchester United onnistui silti voittamaan ottelun ja mestaruuden. Joukkue voitti myös 87 pisteellään toisen kerran peräkkäin liigakauden, kun se voitti 27 ottelua ja hävisi viisi. Ronaldo oli myös sen selvästi paras maalintekijä iskettyään 31 maalia 34 ottelussa. Ronaldolle myönnettiin kaudelta Englannin Valioliigan Kultainen kenkä. Hän pelasi kaudella kaikki kilpailut mukaan luettuina 49 ottelua ja teki niissä 42 maalia.

Ronaldo oli kauden 2008–2009 alusta pois muutamasta liigaottelusta nilkkaleikkauksen vuoksi, eikä pelannut sen vuoksi myöskään Super Cupissa. Hän voitti vuonna 2008 uransa ensimmäisen Kultaisen pallon. Hän sai yhteensä 446 pistettä, kun toisena tullut Messi sai 281 ja viimeiseksi jäänyt Fernando Torres 179 pistettä. Hänestä tuli ensimmäinen palkinnon saanut Manchester Unitedin pelaaja sitten vuoden 1968 ja George Bestin. Ronaldo valittiin tammikuussa 2009 myös Fifan vuoden pelaajaksi. Joukkue voitti lopulta kolmannen kerran peräkkäin liigamestaruuden, ja Ronaldo oli kauden maalipörssissä toinen tehtyään 18 maalia 33 ottelussa. Joukkue putosi Mestarien liigan loppuottelussa Barcelonalle 2–0. Ronaldo teki turnauksessa neljä maalia 12 ottelussa.

### Real Madrid
Manchester United ilmoitti kesäkuussa 2009 hyväksyneensä espanjalaisen Real Madridin 80 miljoonan punnan (94 miljoonaa euroa) ostotarjouksen Ronaldosta ja antaneensa seuralle luvan neuvoitella pelaajan kanssa. Siirto vahvistettiin saman kuun aikana, ja siirtosumma oli uusi maailmanennätys. Ronaldo esiteltiin Real Madridin pelaajana Santiago Bernabéulla 80&nbsp;000 kannattajan edessä 6. heinäkuuta.

#### Liigakauden ennätyksellinen maalilukema (2009–2011)

Ronaldo pelasi ensimmäisen virallisen ottelunsa Real Madridissa 29. elokuuta liigakauden 2009–2010 avausottelussa Deportivo La Coruñaa vastaan. Hän onnistui myös maalinteossa. Ronaldo teki maalin myös kolmessa seuraavassa liigaottelussaan ja oli Real Madridin historian ensimmäinen pelaaja, joka teki maalin ensimmäisessä neljässä liigaottelussaan. Mestarien liigassa Ronaldo debytoi 15. syyskuuta Zürichia vastaan ja teki ottelussa kaksi maalia. Hän loukkasi nilkkansa 30. syyskuuta pelatussa Mestarien liigan ottelussa Real Madridin kohdatessa Marseillen. Ronaldo menetti loukkaantumisen vuoksi molemmat Copa del Reyn ottelut, kaksi Mestarien liigan ottelua ja kuusi liigaottelua. Hän palasi pelaamaan 25. marraskuuta Mestarien liigan toiseksi viimeisessä lohko-ottelussa Zürichia vastaan. Hän pelasi neljän päivän kuluttua ensimmäisessä Barcelonan ja Real Madrdin välisessä El Clásicossa, jossa Real Madrid sai tappion lukemin 1–0. Ronaldo jäi Kultaisen pallon äänestyksessä toiseksi Lionel Messin jälkeen, kun hän sai 473 ja Ronaldo 233 pistettä. Ronaldo jäi Messin jälkeen toiseksi myös Fifan vuoden pelaajan äänestyksessä.

Ronaldon pelasi vuoden 2010 ensimmäisen liigaottelunsa 3. tammikuuta vastassaan Osasunaa. Vuoden ensimmäiset maalinsa hän taas viimeisteli kolmen viikon kuluttua liigaottelussa Málagaa vastaan. Real Madrid putosi mestarien liigan neljännesvälierissä Olympique Lyonnaisia vastaan. Ronaldo oli turnauksen kolmanneksi paras maalintekijä seitsemällä maalillaan. Liigakaudella joukkue jäi 96 pisteellään toiseksi Barcelonan jälkeen. Ronaldo oli myös liigan kolmanneksi paras maalintekijä iskettyään 29 ottelussa 26 maalia, minkä lisäksi hän antoi yhdeksän maalisyöttöä.

Ronaldo sai vuonna 2010 käyttöönsä numeron 7, kun Raúl lähti joukkueesta. Hän pelasi liigakauden 2010–2011 ensimmäisen ottelunsa 29. elokuuta Malloracaa vastaan. Hän onnistui maalinteossa ensi kertaa 21. syyskuuta Espanyolia vastaan pelatussa ottelussa. Parin maalittoman Mestarien liigan ottelun jälkeen hän teki turnauskauden ensimmäisen maalinsa Milania vastaan lokakuun puolenvälin jälkeen. Hän teki Copa del Reyssä joulukuussa hattutempun voitokkaassa 8–0-ottelussa Levantea vastaan.

Ronaldo teki toukokuussa 2011 liigakauden 40:nnen maalinsa, minkä myötä hänestä tuli kaikkien aikojen eniten yhdellä Espanjan liigakaudella maaleja tehnyt pelaaja. Real Madrid tuli toista vuotta putkeen liigassa toiseksi Barcelonan jälkeen. Real Madrid hävisi myös Mestarien liigan semifinaalissa Barcelonalle, ja Ronaldo teki kuusi maalia pelaamissaan 12 ottelussa.

#### Ensimmäinen liigamestaruus ja sata liigamaalia (2011–2013)
Real Madrid aloitti kauden 2011–2012 tappiollisella Espanjan supercupin ottelulla Barcelonaa vastaan. Ronaldo onnistui maalinteossa toisessa osaottelussa. Liigakauden Ronaldo aloitti vahvasti tehden hattutempun Real Zaragozaa vastaan. Hän teki loppuvuoden aikana liigassa vielä neljä hattutemppua. Hän teki Mestarien liigassa vuoden loppuun mennessä kolme maalia. Hän teki Copa del Reyssä yhden maalin 13. joulukuuta ottelussa Ponferradinaa vastaan. Ronaldo tuli Kultaisen pallon äänestyksessä toiseksi Messin jälkeen saatuaan vajaat 22 prosenttia äänistä.

Ronaldo aloitti vuoden 2012 tehden liigamaalin Granadaa vastaan. Mestarien liigassa hän teki kolme maalia kahdessa osaottelussa TsSKA Moskovaa vastaan. Real Madrid putosi turnauksesta lopulta Bayern Münchenia vastaan pelatun semifinaalin toisen kierroksen rangaistuspotkukilpailussa. Ronaldo oli turnauksen kolmanneksi paras maalintekijä tehtyään kymmenessä ottelussa niin ikään kymmenen maalia. Ronaldo teki maaliskuussa pelatussa liigaottelussa Real Sociedadia vastaan turnauksen sadannen maalinsa historian nopeimpana pelaajana. Real Madrid voitti turnauksen lopulta täyden sadan pisteen potilla, kun se voitti 32 ottelua ja hävisi vain kaksi. Ronaldo oli kaikkiaan turnauskauden toiseksi paras maalintekijä Messin jälkeen, kun hän teki 46 ja syötti 12 maalia pelaamissaan 38 ottelussa.

Ronaldo aloitti kauden 2012–2013 tehden Espanjan supercupin molemmassa osaottelussa maalin Barcelonaa vastaan. Hän teki syyskuussa liigakauden aluksi kaksi maalia Grenadaa vastaan. Saman kuun lopulla hän onnistui vielä hattutempussa Deportivoa vastaan. Ronaldosta tuli lokakuussa historian ensimmäinen pelaaja, joka teki maalin kuudessa peräkkäisessä El Clásicossa. Hän tuli Kultaisen pallon äänestyksessä jälleen toiseksi Messin jälkeen, kun hän sai 42 ja Ronaldo 24 prosenttia äänistä.

Ronaldo aloitti vuoden 2013 tehden kaksi hattutemppua liigassa ja yhden Copa del Reyssä. Ronaldo teki toukokuussa 200:nnen maalinsa Real Madridissa, jotka täyttyivät 197:ssä ottelussa. Real Madrid tuli 85 pisteellään liigassassa toiseksi Barcelonan jälkeen. Ronaldo oli toiseksi paras maalintekijä Messin jälkeen, kun hän teki 34 ja syötti 11 maalia pelaamissaan 34 ottelussa. Real Madrid putosi Mestarien liigan semifinaalissa Borussia Dortmundia vastaan. Ronaldo oli sijoituksesta huolimatta turnauksen paras maalintekijä tehtyään 12 ottelussa niin ikään 12 maalia. Ronaldo teki toukokuussa maalin Copa del Reyn finaalissa, mutta Atlético Madrid voitti ottelun 2–1.

#### Mestarien liigan maaliennätys ja jatkosopimus (2013–2014)
Ronaldo aloitti liigakauden 2013–2014 tehden maalin Athletic Bilbaota vastaan. Hän solmi kuun puolessavälissä Real Madridin kanssa jatkosopimuksen, jonka oli tarkoitus ulottua kesään 2018 asti. Mestarien liigan kauden aluksi hän taas teki kaksi päivää myöhemmin hattutempun lohko-ottelussa Galatasaraytä vastaan. Gareth Bale liittyi joukkueeseen kauden alussa, minkä myötä hänen, Karim Benzeman ja Ronaldon muodostama hyökkäyskolmikko sai lempinimen ”BBC”. Ronaldo teki vuonna 2013 kalenterivuoden ennätyksensä 69 maalia 59 ottelussa. Ronaldo voitti myös uransa toisen Kultaisen pallon Messiä ja Franck Ribéryä vastaan. Ronaldo sai äänistä vajaa 28, Messi 25 ja Ribery 23 prosenttia.

Ronaldo aloitti vuoden 2014 tehden kaksi liigamaalia Celta de Vigoa vastaan. Vuoden ensimmäiset Mestarien liigan maalinsa hän teki Schalkea vastaan helmikuun lopulla. Real Madrid jäi Barcelonan kanssa jaetulla liigatulosten toiseksi 87 pisteellään. Ronaldo sai turnauksen maalipörssin, kun hän pelasi 30 ottelua ja teki niissä 31 ja syötti 11 maalia. Real Madrid voitti lopulta kymmenennen Mestarien liigansa, jota kutsutaan nimellä ”La Décima”. Ronaldo pelasi turnauksessa yhteensä 11 ottelua, joissa hän teki 17 ja syötti viisi maalia. Maalitulos on turnauksen kaikkien aikojen yhden kauden ennätys. Joukkue voitti kaudella myös Copa del Reyn, mutta Ronaldo ei pelannut finaalissa loukkaantumisen vuoksi. Ronaldo teki turnauksessa kuudessa ottelussa kolme maalia. Ronaldo sai kauden Kultaisen kengän jaetulla Luis Suárezin kanssa. Ronaldo valittiin myös ensimmäistä kertaa Uefan Euroopan parhaaksi pelaajaksi.

#### Ennätyksellinen liigakausi (2014–2015)
Real Madrid aloitti kauden 2014–2015 Super Cupin voitolla, ja Ronaldo teki turnauksen ainoat kaksi maalia. Noin viikon kuluttua joukkue jäi toiseksi Supercupissa Atlético Madridia vastaan. Ronaldo teki liigakauden aluksi maalin Córdobaa vastaan. Hän teki syys-lokakuun aikana kahdessa liigaottelussa kolme ja yhdessä neljä maalia, mikä nosti hänet 22 hattutempullaan jaetulle sijalle liigahistorian suurimman hattutemppulukeman kanssa. 

Ronaldo teki joulukuussa jälleen hattutempun Celta Vigoa vastaan, mikä nosti hänet tilastojen ensimmäiselle sijalle. Hän teki samaisessa ottelussa myös 200. Espanjan liigamaalinsa mitkä hän oli saanut 178. ottelussa – nopeammin kuin kukaan muu pelaaja historiassa. Real Madrid voitti joulukuussa seurajoukkueiden MM-kilpailut. Ronaldo teki kalenterivuonna 2014 yhteensä 61 maalia 60 ottelussa. Hän voitti vuodelta 2014 toisen perättäisen ja kokonaisuudessaan kolmannen Kultaisen pallonsa. Ronaldo sai äänistä 37,66&nbsp;prosenttia, kun taas Messi ja Manuel Neuer molemmat vajaa 16&nbsp;prosenttia. Kolmennen palkitonsa myötä hän pääsi samoille sijoille Johan Cruijffin, Michel Platinin ja Marco van Bastenin kanssa.

Ronaldo teki huhtikuussa pelatussa liigaottelussa Granadaa vastaan viisi maalia ensi kertaa urallaan, kun Real Madrid voitti ottelun 9–1. Hän teki muutaman päivän kuluttua Rayo Vallecanoa vastaan Real Madrid -uransa 300. maalin. Ronaldo teki kauden viimeisessä liigaottelussa Getafea vastaan kauden kahdeksannen hattutemppunsa, mikä nosti hänet tasoihin Lionel Messin ennätyksellisen yhden kauden tilastojen kanssa. Real Madrid jäi 92 pisteellään toiseksi Barcelonan jälkeen. Ronaldo teki turnauksessa 35 ottelussa 48 maalia, mikä on kaikkien aikojen toiseksi korkein lukema yhden kauden aikana Messin kaudella 2011–2012 saavuttaman 50 maalin jälkeen. Mestarien liigassa Real Madrid putosi semifinaalissa Juventusta vastaan. Ronaldo oli kymmenellä maalillaan turnauksen paras maalintekijä jaetulla Messin ja Neymarin kanssa.

#### Nousu Real Madridin kaikkien aikojen maalintekijäksi (2015–2016)
Ronaldo teki liigakauden 2015–2016 kolmannessa, syyskuussa pelatussa ottelussaan viisi maalia Espanyolia vastaan, minkä myötä hän ohitti 230 maalillaan Raúlin kaikkien aikojen Espanjan liigan maaliennätyksen 228 maalia. Ronaldo nousi seuraavassa kuussa Levantea vastaan pelatussa ottelussa kaikki kilpailut mukaan luettuina Real Madridin kaikkien aikojen parhaaksi maalintekijäksi, kun hän ohitti Raúlin edellisen ennätyksen 323 maalia. Hän teki loppuvuoden aikana Mestarien liigassa kaksi hattutemppua, toisen Šah’tar Donetskia kolmella maalillaan ja toisen Malmöä vastaan neljällä maalillaan. Ronaldo tuli vuoden 2015 Kultaisen pallon äänestyksessä toiseksi Messin jälkeen.

Ronaldo teki 5. maaliskuuta 2016 neljä maalia Celta de Vigoa vastaan. Tulos nosti hänen Espanjan liigamaalien lukemansa 252:een, mikä oli historian ennätys Messin jälkeen. Real Madrid jäi liigassa toiseksi Barcelonan jälkeen yhden pisteen erolla. Ronaldo jäi maalipörssissä toiseksi, kun hän pelasi 36 ottelua ja teki niissä 35 sekä syötti 11 maalia. Real Madrid voitti Mestarien liigan finaalissa Atlético Madridia vastaan, ja Ronaldo oli 16 maalillaan neljännen kerran peräkkäin ja kaikkiaan viidennen kerran turnauksen paras maalintekijä.

#### Ennätykselliset sata maalia Mestarien liigassa (2016–2017)
Real Madrid voitti kauden 2016–2017 aluksi UEFA Super Cupin, mutta Ronaldo ei pelannut Atlético Madridia vastaan käydyssä ottelussa nivelsiteiden venähdyksen vuoksi. Hän ei osallistunut sen vuoksi myös kauden kahteen ensimmäiseen liigaotteluun, kunnes teki 10. syyskuuta maalin Osasunaa vastaan. Hän aloitti Mestarien liigan tehden maalin Sportingia vastaan. Voitokkaissa seurajoukkueiden MM-kilpailuissa Ronaldo teki neljä maalia, yhden semifinaalissa Américaa ja loput finaalissa Kashima Antlersia vastaan. Ronaldo valittiin joulukuussa neljättä kertaa maailman parhaaksi pelaajaksi Messiä ja Antoine Griezmannia vastaan.

Ronaldo valittiin tammikuussa 2017 Fifan The Best Fifa Men’s Player -palkinnon voittajaksi. Real Madrid jäi vuoden alussa pelatussa Copa del Reyssä puolivälieriin Celta de Vigoa vastaan. Ronaldo teki joukkueiden välisistä kahdesta osaottelusta jälkimmäisessä yhden maalin. Ronaldo teki huhtikuussa Mestarien liigassa Bayern Münchenia vastaan kaksi maalia, ja hänestä tuli sen myötä ensimmäinen pelaaja, joka on tehnyt turnauksessa sata maalia. Real Madrid voitti lopulta liigan 93 pisteellään, kun se voitti 29 ottelua ja hävisi kolme. Ronaldo pelasi turnauksessa yhteensä 29 ottelua, joissa hän teki kolmanneksi suurimman lukeman 25 maalia sekä antoi kuusi maalisyöttöä.

#### Viimeinen kausi ja kolmas perättäinen Mestarien liiga (2017–2018)
Real Madrid aloitti kauden 2017–2018 voitolla UEFA Super Cupista Manchester Unitedia vastaan. Ronaldo aloitti Mestarien liigan tehden kaksi maalia kauden ensimmäisissä lohko-otteluissa APOEL:ia ja Borussia Dortmundia vastaan. Hänestä tuli lopulta historian ensimmäinen pelaaja, joka teki maalin joukkueensa jokaisessa Mestarien liigan alkulohko-ottelussa. Ronaldo voitti vuodelta 2017 uransa viidennen Kultaisen pallon ja nousi täten tasoihin silloisen ennätyksenhaltijan Messin kanssa. Real Madrid voitti seurajoukkueiden MM-kilpailut, ja Ronaldo teki maalit sekä semifinaalissa Al Jaziraa ja finaalissa Grêmiota vastaan. Real Madrid jäi lopulta 76 pisteellään liigakauden kolmanneksi. Ronaldo pelasi kaudella yhteensä 33 ottelua, joissa hän teki 26 maalia ja antoi viisi maalisyöttöä. Joukkue sai lopulta kolmannen kerran peräkkäin Mestarien liigan mestaruuden, ja Ronaldo oli jälleen turnauksen paras maalintekijä tehtyään 15 maalia pelaamissaan 13 ottelussa. Ronaldosta tuli historian ensimmäinen turnauksen viidesti voittanut pelaaja.

Ronaldo teki Real Madridissa yhdeksän pelaamansa kauden aikana yhteensä 450 maalia pelaamissaan 438 ottelussa, mikä tekee hänestä seuran kaikkien aikojen parhaan maalintekijän. Hän teki maalisaldostaan 178 oikealla jalalla, 75 vasemmalla jalalla, 70 puskemalla ja 79 rangaistuspotkuista. Espanjan liigassa hän teki 311, Mestarien liigassa 105, UEFA Super Cupissa kaksi, seurajoukkueiden MM-kilpailuissa kuusi ja Copa del Reyssä 22 maalia. Monet sivustot ovat myöhempinä vuosina lukeneet Ronaldon Real Madridin historian parhaaksi pelaajaksi.

### Juventus
Ronaldo siirtyi heinäkuussa 2018 italialaiseen Juventukseen 105 miljoonalla eurolla. Sopimus oli nelivuotinen, ja Ronaldon kerrottiin tienaavan sen aikana nettopalkkana noin 120 miljoonaa euroa. Siirtosumma oli kallein koskaan yli 30-vuotiaasta maksettu summa ja Italian jalkapallon historian kallein summa.

#### Ensimmäinen Italian liigamestaruus (2018–2020)
Ronaldo pelasi 18. elokuuta ensimmäisen Italian liigaottelunsa 3–2-voitossa Chievoa vastaan. Ensimmäiset kaksi maaliaan joukkueessa hän teki 16. syyskuuta niin ikään liigaottelussa Sassuoloa vastaan. Kolme päivää myöhemmin pelatussa Mestarien liigan debyytissään hän sai punaisen kortin ensimmäistä kertaa 154. ottelun jälkeen kyseisessä turnauksessa. Ronaldo jäi vuonna 2018 toiseksi sekä Kultaisen pallon että The Best -palkinnon äänestyksessä. Uefan vuoden pelaajan äänestyksessä hän jäi kolmanneksi.

Ronaldo voitti 16. tammikuuta 2019 ensimmäisen Juventus-mestaruutensa, Italian supercupin Milania vastaan. Hän teki ottelun ainoan maalin. Ronaldo teki hattutempun 12. maaliskuuta Mestarien liigan viimeisessä neljännesvälieräpelissä Atlético Madridia vastaan ja auttoi Juventusta etenemään puolivälieriin. Joukkue hävisi puolivälierien toisella kierroksella Ajaxia vastaan, ja Ronaldo teki toisen osaottelun ensimmäisen maalin. Ronaldo oli turnauksen jaetulla neljänneksi paras maalintekijä, kun hän teki kuusi maalia pelaamissaan yhdeksässä ottelussa. Juventus voitti lopulta liigamestaruuden saatuaan 90 pistettä, kun se voitti 28 ottelua ja hävisi neljä. Ronaldosta tuli ensimmäinen pelaaja, joka on voittanut sekä Italian, Espanjan että Englannin liigamestaruudet. Hänestä tuli kaudella myös historian nopein 50 Italian liigan maalia tehnyt pelaaja sitten vuoden 1950 ja Juventuksen historian kolmas 30 maalia liigakaudella tehnyt pelaaja.

#### Sata maalia Juventuksessa ja tuhat ammattilaisottelua (2020–2021)
Ronaldo pelasi helmikuussa 2020 uransa tuhannen ammattilaisottelun liigassa SPAL:ia vastaan. Hän onnistui ottelussa myös maalinteossa. Juventus voitti liigamestaruuden myös kaudella 2019–2020 yhden pisteen erolla Inter Milaniin. Ronaldo oli kauden maalipörssin toinen tehtyään 31 ja syötettyään kuusi maalia pelaamissaan 33 ottelussa. Joukkue putosi Mestarien liigan neljännesvälieräottelussa Lyonia vastaan. Ronaldo pelasi kahdeksan turnausta ja viimeisteli niissä neljä maalia.

Ronaldosta tuli kauden 2020–2021 aluksi ensimmäinen pelaaja, joka oli tehnyt 50 maalia sekä Englannin, Espanjan että Italian pääsarjoissa. Juventus sijoittui pisteiden mukaan jaetulla liigakauden kolmanneksi. Ronaldo oli siitä huolimatta kauden paras maalintekijä iskettyään 29 maalia 33 ottelussa. Joukkue putosi Mestarien liigassa jälleen neljännesvälierissä, tällä kertaa Portoa vastaan. Ronaldo teki turnauksessa neljä maalia kuudessa ottelussa. Hän teki toukokuussa 2021 sadannen maalinsa Juventuksessa pelaamassaan 131:nnessä ottelussa. Hänestä tuli seuran historian nopeiten virstanpylvään saavuttanut pelaaja. Juventus voitti toukokuussa 2021 Italian cupin loppuottelussa 2–1 Atalantaa vastaan. Ronaldo teki turnauksessa kaksi ja Italian supercupissa yhden maalin.

### Paluu Manchester Unitediin

Ronaldo siirtyi 21. heinäkuuta 2021 takaisin Manchester Unitediin kahden vuoden sopimuksella, jossa oli kolmannen vuoden optio. Hänen siirtosummansa oli 15 miljoonaa euroa. Hän otti käyttöönsä numeron 7, kun Edinson Cavani vaihtoi numerokseen 21. Ronaldon paita rikkoi vuorokauden sisällä kaikkien aikojen uuteen seuraan liittyneen pelaajan myyntiennätykset, ohittaen muun muassa Messin Paris Saint-Germainin paidan.

Ronaldo teki kaksi maalia ensimmäisessä ottelussaan Englannin liigassa Newcastle Unitedin verkkoon. Hän nousi syyskuussa pelatussa Mestarien liigan ottelussa turnauksen historian eniten otteluita keränneeksi pelaajaksi ohitettuaan Iker Casillaksen. Ronaldosta tuli joulukuussa 2021 historian ensimmäinen pelaaja, joka oli tehnyt yli 800 ammattilaismaalia. Ronaldo sijoittui vuoden 2021 Kultaisen pallon äänestyksessä kuudennelle sijalle. Manchester United jäi liigakaudella kuudennelle sijalle, ja Ronaldo oli sen kolmanneksi paras maalintekijä viimeisteltyään 18 maalia 30 ottelussa.

Ronaldo jäi pois ennen kauden 2022–2023 alkua Thaimaassa ja Australiassa järjestetyistä harjoitusotteluista vedoten perhesyihin. Hänen pelaaja-agenttinsa Jorge Mendes alkoi neuvotella muiden seurojen kanssa mahdollisesta siirrosta pois Unitedista. Kauden alettua Ronaldo pelasi avauskokoonpanossa vain Eurooppa-liigan otteluita. Liigaottelussa Tottenhamia vastaan hän kieltäytyi menemästä vaihdosta kentälle ja lähti stadionilta ennen pelin päättymistä. Seurauksena päävalmentaja Erik ten Hag jätti hänet kokoonpanon ulkopuolelle seuraavasta liigaottelusta Chelseaa vastaan. Ronaldo nimettiin kapteeniksi 6. marraskuuta pelattuun vierasotteluun Aston Villaa vastaan.

Marraskuussa 2022 nousi otsikoihin Ronaldon haastattelu toimittaja Piers Morganin kanssa, jossa Ronaldo ilmaisi turhautumisensa Manchester Unitedin johtoportaaseen ja seuran ”kehityksen puutteeseen”. Ronaldon sopimus purettiin 22. marraskuuta 2022 yhteisymmärryksessä. Portugalin pudottua MM-kisoista hän harjoitteli yksin Real Madridin harjoituskeskuksessa, ja hänen huhuttiin siirtyvän Saudi-Arabian liigan Al-Nassriin.

### Al-Nassr
Ronaldo siirtyi Al-Nassrin riveihin 30. joulukuuta 2022 kahden ja puolen vuoden sopimuksella, jonka suuruus on mediatietojen mukaan 75 miljoonaa dollaria vuodessa. Saudi-Arabian urheiluministeri Abdulaziz Al Faisal oli osallistunut neuvotteluihin siirron aikaansaamiseksi. Ronaldon kausituloiksi ilmoitettiin 260 miljoonaa dollaria vuodessa, mikä teki hänestä maailman ylivoimaisesti parhaiten palkatun jalkapalloilijan. Ronaldo sai seuran vaihtamisesta paljon kritiikkiä, sillä Saudi-Arabia on tunnettu ihmisoikeusloukkauksistaan. Norsk Rikskringkasting (Norjan julkisen palvelun yleisradioyhtiö) kertoi Ronaldon saattaneen uransa surulliseen, kiusalliseen ja arvottomaan päätökseen.

#### Historiallinen maalipörssi (2022–2024)
 

Ronaldo teki Al-Ettifaqia vastaan debyyttinsä 22. tammikuuta 2023 Saudi-Arabian liigassa. Hän teki ensimmäisen maalinsa joukkueessa 3. helmikuuta pelatussa liigaottelussa Al Fatehia vastaan. Ronaldo pelasi joulukuussa 2023 uransa 1&nbsp;200:nnen ammattilaisottelun. Hän jäi vuonna 2023 FIFPron 11 parhaan pelaajan joukkueen ulkopuolelle ensi kertaa vuoden 2006 jälkeen. 

Al-Nassr voitti samana vuonna Arabian Mestarien liigan. Joukkue tuli lopulta 82 pisteellään liigaauden toiseksi Al-Hilalin jälkeen, kun joukkue voitti 26 ottelua ja hävisi neljä. Ronaldo oli kauden selvästi paras maalintekijä viimeisteltyään 35 maalia 31 ottelussa. Lisäksi hän antoi 11 maalisyöttöä. Ronaldosta tuli liigan historian eniten yhdellä kaudella maaleja tehnyt pelaaja, minkä lisäksi hänestä tuli ensimmäinen pelaaja, joka oli voittanut maalipörssin neljässä eri liigassa.

#### Kohti tuhatta ammattilaismaalia (2024–)
Ronaldo teki kauden 2024–2025 alussa pelatussa Saudi Super Cupissa kaksi maalia; toisen semifinaalissa Al Taawounia ja toisen tappiollisessa finaalissa Al-Hilalia vastaan. Ronaldo teki marraskuussa pelatussa AFC Champions Leaguen ottelussa kaksi maalia Al-Gharafaa vastaan. Hän ohitti myös Lionel Messin ollen ensimmäinen pelaaja, joka oli tehnyt 40 maalia 13 eri vuonna.

Al-Nassr putosi AFC Champions Leaguesta huhtikuussa 2025 pelatussa välieräottelussa Kawasaki Frontalea vastaan. Ronaldo keräsi turnauksesta nimiinsä kahdeksan ottelua, joissa hän teki niin ikään kahdeksan maalia. Ronaldo viimeisteli toukokuussa 2025 uransa 800:nnen seurajoukkuemaalin liigaottelussa Al Fatehia vastaan. Liigakaudella 2024–2025 Ronaldo viimeisteli 25 osumaa ja voitti maalipörssin toisena vuotena peräkkäin. Al-Nassr jäi itsessään kauden kolmanneksi 70 pisteellään, kun se voitti 21 ottelua ja hävisi kuusi. Kauden viimeisen liigaottelunsa jälkeen Ronaldo julkaisi sosiaalisessa mediassa viestin, jossa hän kirjoitti: ”Tämä luku on ohi. Tarina? Kirjoitetaan edelleen. Kiitollinen kaikille”. Hän solmi kuitenkin kesäkuussa 2025 kahden vuoden pituisen jatkosopimuksen Al-Nassrin kanssa.

Ronaldo aloitti kauden 2025–2026 Saudi Super Cupin välieräottelussa Ittihadia vastaan, jossa hän antoi maalisyötön. Al-Nassr eteni 23. elokuuta pelattuun loppuotteluun ja kohtasi Al-Ahlin. Ronaldo teki ottelussa sadannen maalinsa Saudi-Arabiassa, ja hänestä tuli ensimmäinen pelaaja, joka teki sata maalia neljässä ammattilaisjoukkueessa. Al-Nassr koki tappion jatkoajan jälkeen pelatussa rangaistuspotkukilpailussa. Ronaldo teki 25. lokakuuta uransa 950. maalin Al-Hazemin verkkoon.

Helmikuussa 2026 Ronaldo kieltäytyi pelaamasta Al-Nassrin riveissä. Hän katsoi, että seuran omistava Public Investment Fund (PIF) ei tehnyt tarpeeksi siirtomarkkinoilla seuran hyväksi. Ronaldo teki 21. helmikuuta uransa 500. maalin täytettyään 30 vuotta.

## Maajoukkueura
### Nuorisoura
Ronaldo aloitti maajoukkueuransa edustaen Portugalin alle 15-vuotiaiden maajoukkuetta, johon hän liittyi helmikuussa 2001. Hän edusti myöhemmin myös Portugalin alle 17-, alle 20- ja alle 21-vuotiaiden joukkueita. Hän pelasi kaikissa nuorisojoukkueissa yhteensä 31 ottelua ja teki niissä 16 maalia.

### Ensimmäiset ammattilaisten turnaukset (2003–2006)
Ronaldo pelasi ensimmäisen ottelunsa Portugalin A-maajoukkueessa 20. elokuuta 2003 joukkueen kohdatessa Kazakstanin. Hänet valittiin joukkueen kokoonpanoon EM-kilpailuihin 2004. Hän teki ensimmäisen maalinsa tappiollisessa, lukemin 1–2-päättyneessä lohkovaiheen ottelussa Kreikkaa vastaan. Portugali kuitenkin karsiutui puolivälieriin voitettuaan lohko-otteluissa Venäjän ja Espanjan. Puolivälierissä Portugali voitti Englannin rangaistuspotkukilpailussa. Ronaldo teki turnauksen toisen maalinsa 2–1-päättyneessä semifinaaliottelussa Alankomaita vastaan. Portugali hävisi loppuottelussa Kreikalle lukemin 0–1.

Ronaldo valittiin joukkueen silloisen kapteenin Luís Figon pelaajana MM-kilpailuihin 2006. Ronaldo oli varustettu pelinumerolla 17 ja teki MM-debyyttinsä alkulohkovaiheessa Angolaa vastaan. Hän onnistui maalinteossa seuraavassa Irania vastaan pelatussa ottelussa, jolloin hänestä tuli historian nuorin MM-kilpailuissa maalin tehnyt portugalilaispelaaja 21 vuoden ja 132 päivän ikäisenä. Portugali eteni turnauksen semifinaaliotteluun Ranskaa vastaan, jossa jäi tappiolle 0–1. Tappion myötä Portugali pelasi isäntämaa Saksaa vastaan tappiollisen pronssiottelun ja jäi kokonaistuloksissa neljänsiksi. Ronaldo pelasi turnauksessa kuudessa ottelussa.

### Nousu maajoukkueen kapteeniksi (2006–2014)
Ronaldo teki EM-karsinnoissa kahdeksan maalia; kolme Kazakstania vastaan kahdessa ottelussa, kaksi Azerbaidžania ja Belgia vastaan, sekä yhdet Armeniaa ja Puolaa vastaan. Itse turnauksessa Ronaldo onnistui maalinteossa alkulohkovaiheen ottelussa Tšekkiä vastaan. Portugali putosi turnauksesta puolivälierissä Saksaa vastaan. Hänestä tuli samana vuonna myös maajoukkueen kapteeni.

Joukkueen valmentajaksi vaihdettiin heinäkuussa 2008 Carlos Queiroz. Ronaldo ei tehnyt yhtäkään maalia MM-karsinnoissa 2010. Hänet nimitettiin ottelun parhaaksi pelaajaksi kolmen MM-turnauksen alkulohkovaiheen ottelussa Norsunluurannikkoa, Brasiliaa ja Pohjois-Koreaa vastaan. Hän teki viimeiseksi mainitussa turnauksen ainoan maalinsa.

Ronaldo teki EM-karsinnoissa seitsemän maalia; yhden Islantia vastaan ja kaksi Bosnia ja Hertsegovinaa, Kyprosta sekä Tanskaa vastaan kahdessa ottelussa. Ronaldo teki turnauksen alkulohkovaiheessa Alankomaita vastaan kaksi maalia sekä yhden puolivälierissä Tšekkiä vastaan. Joukkue hävisi välierissä Espanjalle rangaistuspotkukilpailun jälkeen.

### Ensimmäinen arvokisamestaruus ja sata maajoukkuemaalia (2014–2018)
Ronaldo teki MM-karsinnoissa 2014 kahdeksan maalia Luxemburgia, Pohjois-Irlantia ja Ruotsia vastaan. Hän nousi myös jaetulle sijalle maansa kaikkien aikojen parhaana maalintekijänä Pauletan kanssa. MM-kilpailuissa Ronaldo kärsi polvivammasta, ja hän joutui jättämään sen vuoksi joukkueen sisäisiä harjoituksia kesken. Portugali ei lopulta selviytynyt lohkovaihetta pidemmälle, ja Ronaldon tilastoihin jäi ainoastaan yksi maali sekä maalisyöttö. Yleisesti MM-kilpailuja 2014 on pidetty suurena epäonnistumisena Portugalin maajoukkueelle.

Ronaldo teki EM-karsinnoissa 2016 muun muassa hattutempun Armeniaa vastaan. Ronaldo teki kaksi maalia lohko-ottelussa Unkaria vastaan. Portugali eteni turnauksen loppuotteluun, jossa Ronaldo loukkaantui Dimitri Payet’n taklauksesta ja jätti ottelun 25. peliminuutilla. Lopulta Portugali voitti historian ensimmäisen aikuisten arvokisamestaruutensa, kun Éder teki ottelun ainoan maalin jatkoajalla.

Ronaldo teki Maanosaliittojen cupissa 2017 kaksi maalia; toisen Venäjää ja toisen Uutta-Seelantia vastaan. Portugali tuli turnauksessa kolmannelle sijalle kukistettuaan pronssiottelussa Meksikon.

Ronaldo teki 15 maalia MM-karsinnoissa 2018 ja yhdessä ottelussa enimmillään neljä kappaletta Andorraa vastaan. Ronaldo teki lohko-ottelussa Espanjaa vastaan hattutempun, ja ottelu päättyi lopulta 3–3. Lisäksi hän teki niin ikään lohko-otteluissa Marokkoa vastaan ottelun ainoan maalin. Portugali putosi turnauksesta lopulta neljännesvälieräottelussa Uruguayta vastaan.

Ronaldo teki syyskuussa 2020 Kansojen liigassa uransa sadannen maajoukkuemaalin Ruotsia vastaan. Hän saavutti rajapyykin toisena pelaajana. Hän teki uransa 700:nnen maalin vuoden 2020 EM-karsintojen 2–1-päättyneessä ottelussa Ukrainaa vastaan.

### Nousu maajoukkuetilastojen parhaaksi maalintekijäksi (2022–2024)
Ronaldo teki MM-karsinnoissa 2022 neljä maalia Luxemburgia vastaan kahdessa ottelussa. Toisessa niistä hän teki kolme maalia, joka oli hänen maajoukkueuransa kymmenes hattutemppu. Hän saavutti rajapyykin historian ensimmäisenä pelaajana. Lisäksi hän teki kaksi maalia Irlannin tasavaltaa vastaan, minkä myötä hän nousi kaikkien aikojen parhaaksi maalintekijäksi miesten maajoukkuetilastoissa 110:llä maalillaan. Ronaldo teki MM-kilpailuissa 2022 yhden maalin alkulohko-ottelussa Ghanaa vastaan, ja hänestä tuli ensimmäinen miespelaaja, joka oli tehnyt maalin viisissä MM-kilpailuissa. Portugali putosi turnauksesta lukemin 1–0 päättyneessä puolivälieräottelussa Marokkoa vastaan.

Portugalin maajoukkueen päävalmentaja Roberto Martínez Montoliú valitsi Ronaldon EM-karsintojen 2024 joukkueeseen Liechtensteiniä ja Luxemburgia vastaan. Liechtensteiniä vastaan pelattu ottelu oli hänen uransa 197. maajoukkueottelu, minkä myötä hänestä tuli kaikkien aikojen eniten maajoukkueotteluita pelannut pelaaja. Ronaldo pelasi EM-kilpailuissa 2024 Portugalin kapteenina kaikki viisi ottelua avauskokoonpanossa ja viimeistä alkulohko-ottelua lukuun ottamatta täydet minuutit. Puolivälierä Ranskaa vastaan päättyi rangaistuspotkukilpailuun, jossa Ronaldo teki joukkueensa ensimmäisenä laukojana maalin. Ronaldosta tuli historian ensimmäinen pelaaja, joka on pelannut kuusissa EM-kilpailuissa.

### 900 ammattilaismaalia ja MM-karsintojen maalikuningas (2024–)

Ronaldo teki 5. syyskuuta 2024 uransa 900:nnen ammattilaismaalin Kansojen liigan voitokkaassa 2–1-ottelussa Kroatiaa vastaan. Hän saavutti lukeman historian ensimmäisenä pelaajana. Maaleista 547 oli tehty oikealla ja 173 vasemmalla jalalla, 151 puskien sekä yhdet oikealla reidellä ja vasemmalla olkapäällä. Lisäksi hänestä tuli turnauksen aikana eniten maajoukkueotteluita voittanut pelaaja, kun Portugali voitti Puolan 5–1. Kyseinen voitto oli Ronaldon maajoukkueuran 132:s, ja edellistä ennätystä piti nimissään Ronaldon entinen joukkuepelaaja Sergio Ramos.

Ronaldo teki kesäkuussa 2025 pelatussa Kansojen liigan välieräottelussa ratkaisevan maalin Saksaa vastaan ja johdatti Portugalin loppuotteluun. Loppuottelussa Espanja kaatui Portugalille jatkoajan jälkeen pelatussa rangaistuspotkukilpailussa, ja Ronaldo sai nimiinsä yhden tasoitusmaalin. Ronaldo viimeisteli turnauksessa kahdeksan maalia ja sijoittui maalipörssissä toiseksi ruotsalaisen Viktor Gyökeresin jälkeen.

Ronaldo teki 6. syyskuuta 2025 maajoukkueuransa 140. ammattilaisosuman  Armenian verkkoon. Hän teki kolme päivää myöhemmin 39. MM-karsintamaalinsa 3–2-voitossa Unkaria vastaan ja nousi jakamaan MM-karsintahistorian maaliennätystä Carlos Ruizin kanssa. Hän nousi 14. lokakuuta tilastojen ensimmäiseksi, kun hän onnistui kahdesti maalinteossa 2–2-tasapeliin päättyneessä ottelussa Unkaria vastaan. Ronaldo sai 13. marraskuuta maajoukkueuransa ensimmäisen punaisen kortin tappiollisessa 2–0-ottelussa MM-karsintaottelussa Irlantia vastaan, kun hän löi Dara O’Sheaa kyynärpäällä selkään.

## Lähteet
* 

### Viitteet